SkCUBE

***SkCUBE*** bija Slovākijas pirmais Zemes mākslīgais pavadonis. Projektu vadīja Slovākijas kosmosa aktivitāšu organizācija (*SOSA*). Panopavadonis solārsinhronā orbītā tika palaists 2017. gada 23. jūnijā.

Kosmiskā aparāta izstrādi Slovākijas kosmosa aktivitāšu organizācija sāka 2011. gadā.

## Uzbūve
Pavadonis veidots *[[CubeSat]]* 1U formā ar izmēriem 10 cm × 10 cm × 10 cm un masu 1,056 kg.

Galvenie zinātniskie instrumenti un eksperimenti:
* *VLF* detektors. Galvenā zinātnisko eksperimentu ierīce ir ļoti garo viņu (*VLF*) radio uztvērējs, kas paredzēts 3 — 30 kHz signālu uztveršanai, kas rodas augšējās atmofēras zibebeņošanā.
* Kamera Zemes attēlu uzņemšanai. Tā izgatavota no augstas kvalitātes attēla sensora ar izšķirtspēju 750 × 480 pikseļi un zemu trokšņu līmeni. Optikai ir 60° skata leņķis, ar infrasarkano un neitrālo filtru.
* Radioamatieru ciparu atkārtotājs, kas radioamatieriem ļauj veikt sakaru seansus, izmantojot pavadoni. Tas arī sūta telemetrijas datus Morzes kodā vienkāršai tiešai klausīšanai.
* 2,4 GHz eksperimentāls raidītājs, kas attēlus no kameras var pārraidīt lielā ātrumā, izmantojot progresīvas kodēšanas metodes.

Citi moduļi un eksperimenti:
* Saules pozīcijas sensors, kas veidots uz divu asu pozīcijas jutīga sensora un analogciparu pārveidotāja.
* Rotācijas un pozīcijas kontroli nodrošina elektromagnētiskās spoles, mijiedarbojoties ar Zemes magnētisko lauku (*magnetorquer*). Stabilizācijas sistēmas sensori ir: *[[Mikroelektromehāniskā sistēma|MEMS]]* magnetometrs, *MEMS* žiroskops, Saules pozīcijas sensors un Zemes pozīcijas sensors (termogrāfijas kamera ar izšķirtspēju 16 × 4 pikseļi).
* Energosistēma. Elektrību pavadonim nodrošina saules bateriju paneļi. To uzkrāj akumulatoru baterijās un pievada katram modulim.
* Galvenais dators ir veidots uz *[[Texas Instruments]]* mikrokontroliera *[[MSP430]]* bāzes. Lai sistēma būtu noturīga pret radiāciju, tiek izmantota feroelektriskā atmiņa (*[[Ferroelectric RAM|FRAM]]*).
* Operētājsistēma ir pašu veidota reālā laika operētājsistēma, kas bāzēta uz *[[Misra-C]]* standartu.

## Lidojuma gaita
*skCUBE* tika palaists  03:59 *UTC* ar Indijas nesējraķeti *[[PSLV-XL]]* (lidojums *PSLV-C38*) no Satīša Dhavana kosmosa centra. Tas kopā ar 29 mazajiem pavadoņiem bija sekundārā krava Zemes tālizpētes pavadonim *[[Cartosat-2E]]*.

*skCUBE* ievadīts aptuveni 500 km augstā apļveida solārsinhronā orbītā ar slīpumu 97,4 grādi un apriņķošanas periodu 94,6 minūtes.
05:28 *UTC* Krievijas radioamatieris Dmitrijs Paškovs uztvēra pirmo signālu no *skCUBE*. 09:00 *UTC* pakešu datu saņemšanu apstiprināja *SOSA*.
Nākamajās divas nedēļās no pavadoņa regulāri tika saņemti dati.

Naktī no 7. uz 8. jūliju pārtrūka datu apmaiņa starp sakaru moduli un galveno datoru. Līdz ar to arī nebija savienojuma ar pārējiem moduļiem, jo tie bija saistīti ar galvenā datora plati.
*SOSA* secināja, ka visticamāk kosmiskā starojuma dēļ ir sabojāta datora aparatūra vai programmatūra atmiņā.

Galvenie eksperimenti (*VLF* detektors un kamera) bija plānoti nākamajās nedēļās, bet galvenā datora kļūmes dēļ tos nevarēja veikt. Pavadoņa uzturēšanas sistēmas (energoapgāde, stabilizācija, sakaru modulis) darbojās normāli. Turpmāk pavadoni izmantoja telemetrijas saņemšanai un radio eksperimentiem (Morzes kods, ciparu atkārtotājs).

2019. gada naktī no 12. uz 13. janvāri ar *skCUBE* pilnībā pazuda sakari. *SOSA* vēstīja, ka kļūme, iespējams, notikusi Dienvidatlantijas anomālijā, kur Van Allena radiācijas joslas ir vistuvāk pie Zemes virsmas. No pavadoņa saņemtie telemetrijas dati rādīja kosmiskā aparāta pārkaršanu.

## Atsauces

## Ārējās saites
* ''skCUBE'' oficiālā vietne
* skCUBE — the first Satellite of Slovakia ESA eoPortal
* SKCUBE n2yo.com, pavadoņa orbītas parametri
* skCUBE Gunter Dirk Krebs